
Az Emberi Jogok Európai Bírósága joggyakorlatának hatása a hatékony védelemhez való jogra

A dolgozatom témája az Emberi Jogok Európai Bírósága (a továbbiakban: EJEB)
joggyakorlatának hatása a hatékony védelemhez való jog értelmezésére. Különös figyelmet
fordítok arra, hogy az EJEB ítéletei milyen módon formálták a hatékony védelemhez való jog
értelmezését és tartalmát, valamint milyen új kötelezettségeket ró a hazai büntetőeljárás
szereplőire. Célom annak kiderítése, hogy az EJEB pontosan mit ért a hatékonyság alatt. A
dolgozatomban először áttekintem a védelemhez való jog történeti fejlődését és annak helyét a
magyar jogrendszerben, majd az EJEB ítélkezési gyakorlatának elemzésén keresztül mutatom
be, hogyan változott meg a védelemhez való jog tartalma, különösen a büntetőeljárás különböző
szakaszaiban. Részletesen foglalkozom a Salduz-ügy és a Dayanan-ügy jelentőségével,
amelyek kijelölték a védelemhez való jog hatályát a nyomozási szakaszban, valamint az EJEB
hullámzó joggyakorlatával, amely a későbbi ügyekben, például a Simeonovi-ügyben
visszalépést mutatott. A dolgozat végén elemzem a hatékony védelemhez való jog tartalmi
elemeit az EJEB esetjogán keresztül, valamint a kirendelt védői rendszer problémáit. Azért ezt
a témát választottam, mert a védelemre vonatkozó eljárási szabályok szoros összefüggést
mutatnak a jogállamiság érvényesülésével. Az EJEB ítélete közvetlenül és közvetve is hatnak
a részes államok jogrendszerére, ami a büntetőeljárásról szóló 2017. évi XC. törvény (a
továbbiakban: Be.) 3. § (1) bekezdésében szereplő hatékony védelemhez való jog beiktatásából
is látszódik. A Be. 3. §-ához fűzött indokolás a változtatás okának az EJEB következetes
joggyakorlatát említette, ezért indokoltnak tartam az EJEB ítéleteinek elemzését. Fontosnak
tartom továbbá hangsúlyozni, hogy a hatékony védelem egy rendkívül összetett fogalom,
amelynek biztosítása nemcsak a védőkre, hanem az államra és az eljáró hatóságokra is új
kötelezettségeket ró.



